
–	uzimajući u obzir svoju Rezoluciju od 8. veljače 2024. naslovljenu: „Russiagate: navodi o ruskom upletanju u demokratske procese Europske unije”[footnoteRef:1], [1:  	Usvojeni tekstovi, P9_TA(2024)0079.] 

–	uzimajući u obzir svoju Rezoluciju od 13. srpnja 2023. o preporukama za reformu pravila Europskog parlamenta o transparentnosti, integritetu, odgovornosti i borbi protiv korupcije[footnoteRef:2], [2:  	Usvojeni tekstovi, P9_TA(2023)0292.] 

–	uzimajući u obzir svoju Rezoluciju od 1. lipnja 2023. o vanjskom upletanju u sve demokratske procese u Europskoj uniji, uključujući dezinformiranje[footnoteRef:3], [3:  	SL C, C/2023/1226, 21.12.2023., ELI: https://eur-lex.europa.eu/legal-content/HR/TXT/PDF/?uri=OJ:C_202301226.] 

–	uzimajući u obzir svoju Rezoluciju od 9. ožujka 2022. o vanjskom upletanju u sve demokratske procese u Europskoj uniji, uključujući dezinformiranje[footnoteRef:4], [4:  	SL C 347, 9.9.2022., str. 61.] 

–	uzimajući u obzir prethodne rezolucije o odnosima EU-a i Rusije, osobito Rezoluciju od 23. studenoga 2022. o proglašenju Ruske Federacije državom pokroviteljicom terorizma[footnoteRef:5], [5:  	SL C 167, 11.5.2023., str. 18.] 

–	uzimajući u obzir izvješće Europske službe za vanjsko djelovanje (ESVD) od 23. siječnja 2024. naslovljeno „Drugo izvješće ESVD-a o vanjskoj manipulaciji informacijama i prijetnjama upletanja – Okvir za umreženu obranu”, 
–	uzimajući u obzir Komunikaciju Komisije od 12. prosinca 2023. o obrani demokracije (COM(2023)0630) i prijedloge za paket mjera za obranu demokracije navedene u njoj,
–	uzimajući u obzir zaključke Europskog vijeća od 17. travnja 2024.,
–	uzimajući u obzir svoju Rezoluciju od 1. ožujka 2022. o ruskoj agresiji na Ukrajinu[footnoteRef:6], [6:  	SL C 125, 18.3.2022., str. 2.] 

–	uzimajući u obzir svoj Poslovnik i Kodeks ponašanja zastupnika u Europskom parlamentu,
–	uzimajući u obzir članak 132. stavke 2. i 4. Poslovnika,
A.	budući da se izvještava o sve većem broju pokušaja državnih i nedržavnih aktera iz trećih zemalja da se izravno ili neizravno upliću u demokratske postupke donošenja odluka i izborne procese u Uniji i njezinim državama članicama; budući da postoje jasni dokazi o takvim pokušajima Rusije da se upliće u izborne procese i donošenje politika diljem svijeta, a posebno nauštrb EU-a i njegovih država članica, s pomoću širokog raspona različitih metoda hibridnog ratovanja, koje su dio šire strategije za ugrožavanje pravilnog funkcioniranja europskih demokratskih procesa i zakonodavnih postupaka; budući da te metode uključuju, ali nisu ograničene na kibernapade, među ostalim na Europski parlament, vrbovanje elita, miješanje u izbore, kao i financiranje pokreta i lobija;
B.	budući da nove studije i izvješća pokazuju da su posljednjih mjeseci dobro poznate mreže dezinformiranja pojačale operacije usmjerene na širenje proruskog diskursa na društvenim mrežama, posebno na platformama kao što su X (bivši Twitter) i TikTok; budući da postoje dokazi da su se ruske mreže za širenje utjecaja koristile umjetnom inteligencijom i botovima na društvenim mrežama te da su se oslanjale na objavljivanje velikog broja političkih oglasa kupljenih preko lažnih računa; budući da su se za promicanje svojih političkih interesa koristili i tradicionalnim medijskim kućama; budući da je taj hibridni rat prethodio ratnoj agresiji, a sada se njime nastavlja podupirati nezakonita ruska ratna agresija na Ukrajinu; budući da je to vanjsko uplitanje oblik vanjskog pritiska kojim se u stvarnosti može ugroziti ostvarenje suvereniteta EU-a i država članica;
C.	budući da Rusija sustavno održava kontakte s krajnje desnim i krajnje lijevim strankama, ličnostima i pokretima kako bi dobila potporu institucijskih aktera u Uniji te tako legitimizirala svoja nezakonita i kaznena djelovanja; budući da je analiza obrazaca glasovanja i govora u Europskom parlamentu pokazala da su upravo te stranke izrazile najveću naklonjenost Rusiji, uključujući ekstremne pozive na uništenje Europe, kao što je onaj koji je u siječnju 2024. uputio zastupnik u Europskom parlamentu Miroslav Radačovský kojeg su ruski izvori ujedno platili za promatranje parlamentarnih izbora u Rusiji 2021.; budući da mađarska stranka Fidesz širi proruske poruke i propagandu;
D.	budući da u glavnim političkim strankama postoje političari koji razumiju stajališta Rusije („Russlandversteher”); budući da je nekoliko javnih ličnosti iz država članica EU-a, uključujući bivše čelnike vlada i članove kabineta, među kojima je najistaknutiji Gerhard Schröder, bilo na dobro plaćenim funkcijama u energetskim poduzećima pod kontrolom Kremlja; budući da su neki od tih ljudi, čak i nakon opće agresije na Ukrajinu, odlučili da neće odstupiti te su nastavili primati krvavi novac Kremlja, a njihove su političke stranke u tome prešutno sudjelovale; budući da oni i dalje koriste svoj proruski utjecaj na domaćoj i europskoj političkoj sceni;
E.	budući da je pod vodstvom predsjednika Putina Rusija istaknula demokraciju, ljudska prava i europski način života kao prijetnju svojoj diktatorskoj vladi te da stoga već godinama provodi strategiju kojom sustavno pokušava oslabiti, a u konačnici i uništiti demokracije kako u državama članicama EU-a tako i u zemljama kandidatkinjama kao što su Ukrajina, Moldova, zemlje zapadnog Balkana i druge susjedne zemlje iz europskog susjedstva kao što je Armenija;
F.	budući da su prema medijskim izvješćima koja su potvrdile poljske, češke i belgijske sigurnosne službe, kao i premijeri Belgije i Češke, određeni zastupnici u Europskom parlamentu i kandidati na predstojećim europskim izborima primili novac od ruske vlade ili njezinih pristaša u svrhu širenja propagande i dezinformacija te utjecanja na izbore za Europski parlament u raznim europskim zemljama;
G.	budući da je 27. ožujka 2024., nakon što je razotkrilo prorusku mrežu koja je preko portala „Voice of Europe” sa sjedištem u Pragu pokušavala provesti operacije širenja utjecaja na Češku i EU, češko ministarstvo vanjskih poslova objavilo da je uvelo sankcije ukrajinskom oligarhu Viktora Medvedčuka, saveznika ruskog predsjednika Vladimira Putina, zbog toga što je služeći se tim novinskim portalom vodio ruske operacije širenja utjecaja s češkog teritorija, kao i posredniku Artemu Marčevskom, zbog djelovanja u cilju narušavanja europske potpore Ukrajini i utjecanja na izbore za Europski parlament koji će se održati 2024., prikazivanjem EU-a kao ratobornog subjekta i opisivanjem Ukrajine kao nepopravljivo korumpirane zemlje; budući da su ubrzo nakon tog otkrića nadležna tijela ugasila tu internetsku stranicu, ali da je ona 11. travnja 2024. ponovno aktivirana i da otad djeluje s internetske stranice smještene na pružatelju usluga računalstva u oblaku i internetskih stranica sa sjedištem u Kazahstanu;
H.	budući da je 28. ožujka 2024. belgijski premijer Alexander De Croo tijekom rasprave u belgijskom parlamentu izjavio da su istrage koje su provele belgijske obavještajne službe u suradnji s češkim službama pokazale da je jasno da je Rusija stupila u kontakt s europskim parlamentarnim zastupnicima i da je nekima od njih platila da promiču rusku propagandu; budući da je 12. travnja 2024. premijer De Croo dodatno najavio pokretanje kaznenog progona i zatražio hitni sastanak na razini Agencije Europske unije za suradnju u kaznenom pravosuđu (Eurojust) te pozvao na proširenje mandata Europskog ureda za borbu protiv prijevara i Ureda europskog javnog tužitelja;
I.	budući da je 28. ožujka 2024. poljska agencija za unutarnju sigurnost objavila da je u okviru zajedničke istrage s drugim europskim sigurnosnim službama istražila navodnu rusku špijunažu povezanu s portalom „Voice of Europe”, te da su u istrazi nađene velike količine gotovine i da je ona dovela do optužnice protiv jednog poljskog državljanina osumnjičenog za rusku špijunažu; budući da agencija za unutarnju sigurnost smatra da se ta osoba infiltrirala u poljske parlamentarne krugove i parlamentarne krugove EU-a te da obavlja zadatke koji su naručeni i financirani iz redova ruske obavještajne službe;
J.	budući da su 29. ožujka 2024. austrijske vlasti uhitile bivšeg austrijskog obavještajnog službenika zbog višestrukih optužbi, uključujući one da je podatke s mobilnih telefona bivših visokopozicioniranih austrijskih dužnosnika prosljeđivao ruskim obavještajnim službama, sudjelovao u planiranju provale u stan istaknutog novinara i da je sastavio „prijedloge za poboljšanje situacije” nakon ubojstva u Njemačkoj koje je naručila Rusija; budući da je uhićeni bivši austrijski obavještajni službenik bio u bliskom kontaktu s političarima krajnje desnice iz Slobodarske stranke Austrije (FPÖ) u parlamentu i vladi te zemlje;
K.	budući da su 16. travnja 2024. objavljena medijska izvješća prema kojima je Savezni istražni ured SAD-a (FBI) prošlog prosinca u New Yorku ispitao njemačkog zastupnika Maximiliana Kraha, nositelja liste stranke Alternativa za Njemačku (AfD) za europske izbore i člana Odbora Parlamenta za međunarodnu trgovinu i Pododbora za sigurnost i obranu, zbog sumnji da prima novac od agenata Kremlja; budući da je 23. travnja 2024. u novinskim izvješćima navedeno da je asistent zastupnika u Europskom parlamentu Maximiliana Kraha uhićen zbog sumnje da je špijunirao za Kinu, što upućuje na obrazac suradnje sa zlonamjernim stranim akterima koji nastoje ugroziti europske demokratske vrijednosti i procese; 
L.	budući da su 18. travnja 2024. njemačke vlasti u njemačkoj saveznoj državi Bavarskoj uhitile dvije osobe osumnjičene za sabotažu koje su navodno špijunirale vojne objekte radi organizacije mogućih bombaških napada ili podmetanja požara u ime ruske obavještajne službe, navodno kako bi sabotirale njemačku potporu Ukrajini u ratu protiv Rusije; budući da ta uhićenja pokazuju da ruske tajne službe očito imaju novi način rada, koji uz kampanje dezinformiranja i kibernapade, sad uključuje i napade na vojne objekte;
M.	budući da češka medijska kuća tvrdi da češke tajne službe imaju audiosnimke kojima se potvrđuje isplata novca ruskog podrijetla Petru Bystronu, kandidatu za europske izbore, članu njemačkog Bundestaga i službeniku za vanjsku politiku stranke AfD; budući da njemački list Der Spiegel navodi da je tijekom tajnih sastanaka u Pragu novac predan u gotovini ili u kriptovaluti; budući da su ugledni njemački mediji nedavno otkrili da je zaposlenik zastupnika AfD-a u njemačkom Bundestagu identificiran kao osoba za kontakt sa Saveznom sigurnosnom službom Ruske Federacije (FSB); budući da su prema medijskim izvješćima njemačke vlasti pri ulasku u Njemačku iz Rusije dvaput kontrolirale spomenutu osobu, koja je sa sobom nosila 9000 eura u gotovini;
N.	budući da je 12. veljače 2024. VIGINUM, francuska vladina agencija za utvrđivanje vanjskog digitalnog uplitanja, objavila izvješće u kojem se detaljno opisuje golema ruska kampanja dezinformiranja poznata pod nazivom „Portal Kombat”, koja se sastoji od 193 internetske stranice čija je svrha širiti proruski diskurs među govornicima ruskog jezika i europskim stanovništvom diljem Europe i SAD-a; budući da su krajem 2023. francuske vlasti navele da su Davidove zvijezde koje su osvanule naslikane na nekoliko lokacija u Parizu bile dio operacije destabilizacije koja se povezuje s proruskim poduzetnikom iz Moldove;
O.	budući da je, prema medijskim analizama, od kolovoza 2023. u raspravama i intervjuima koje je organizirao portal „Voice of Europe” sudjelovalo 16 krajnje desnih zastupnika u Europskom parlamentu iz Njemačke, Francuske, Nizozemske, Italije, Slovačke, Estonije, Španjolske, Hrvatske, Danske i Belgije; budući da velika većina tih političara obično normalizira izražavanje mržnje i netolerancije na temelju rase, nacionalnog podrijetla ili seksualne orijentacije te projiciraju viziju Rusije kao istinskog čuvara tradicionalnih obiteljskih vrijednosti; budući da javni diskurs tih političara dovodi do opasnih podjela u cijelom društvu i predstavlja prijetnju demokraciji;
P.	budući da su istražni novinari razotkrili povjerljivi dodatak službenom ruskom dokumentu o „konceptu vanjske politike Ruske Federacije” iz travnja 2023. u kojem rusko Ministarstvo vanjskih poslova poziva na „ofenzivnu informativnu kampanju” i druge mjere koje obuhvaćaju „vojno-političku, gospodarsku, trgovinsku i informacijsku psihološku sferu” protiv „koalicije neprijateljskih zemalja” na čijem je čelu SAD, napominjući da je „važno stvoriti mehanizam za pronalaženje osjetljivih točaka njihovih vanjskih i unutarnjih politika s ciljem razvoja praktičnih koraka za oslabljivanje ruskih protivnika” te da će ishod ruskog rata u Ukrajini „u velikoj mjeri odrediti okvire budućeg svjetskog poretka”;
Q.	budući da je u nedavnoj studiji Komisije[footnoteRef:7] utvrđeno da su u prvoj godini ruskog rata protiv Ukrajine internetske platforme „omogućile Kremlju da vodi opsežnu dezinformacijsku kampanju usmjerenu na Europsku uniju i njezine saveznike, koja je doprla do ukupne publike od najmanje 165 milijuna ljudi i privukla najmanje 16 milijardi ljudi”; budući da rusko financiranje političkih aktivnosti i političara u Europskoj uniji također doprinosi povećanju dosega proruske propagande, čime se nerazmjerno doprinosi negativnom učinku na građanski diskurs na internetu;  [7:  	Europska komisija, Glavna uprava za komunikacijske mreže, sadržaje i tehnologije, „Akt o digitalnim uslugama: Primjena okvira za upravljanje rizicima na ruske kampanje dezinformiranja”, Ured za publikacije Europske unije, 2023., https://op.europa.eu/hr/publication-detail/-/publication/c1d645d0-42f5-11ee-a8b8-01aa75ed71a1/language-en. ] 

R.	budući da Rusija svojim njegovanjem kontakata i odnosa nastoji steći politički i gospodarski utjecaj kako bi destabilizirala demokraciju u Europskoj uniji; budući da mediji izvještavaju o kontaktima i bliskim osobnim odnosima s određenim secesionistima u Kataloniji, čak u toj mjeri da je u Barceloni na dan uoči nezakonitog katalonskog referenduma održanog u listopadu 2017. održan sastanak između bivšeg ruskog diplomata Nikolaja Sadovnikova i tadašnjeg vođe separatista i bivšeg predsjednika Katalonije, a trenutačnog zastupnika u Europskom parlamentu Carlesa Puigdemonta; budući da neki od zastupnika u Europskom parlamentu i nacionalnim i regionalnim parlamentima kontinuirano izražavaju stajališta koja se mogu smatrati proruskima, primjerice na način da početak sukoba pripisuju Ukrajini, sudjeluju kao neslužbeni promatrači na izborima na Krimu i žele poraz Ukrajine u ratu, umanjuju mogućnost da će Ukrajina pristupiti EU-u, protive se daljnjim pošiljkama oružja Ukrajini i zalažu se da vlada u Kijivu napravi određene teritorijalne ustupke; budući da je u ožujku izaslanstvo zastupnika AfD-a iz bavarskog regionalnog parlamenta pozvano da promatra takozvane predsjedničke izbore u Rusiji te da je ono potom u javnim izjavama ocijenilo da su oni bili otvoreni, demokratski i slobodni;
S.	budući da je Kremlj sponzorirao i podupirao niz stranaka krajnje desnice u Europi te je tako, među ostalim, 2013. godine stranci Marine Le Pen dao zajam u iznosu od 9,4 milijuna EUR; budući da su otada Le Pen i članovi njezine stranke dodatno ojačali svoj proruski stav u vidu prisustvovanja političkim događanjima u Rusiji, uključujući sudjelovanje u fiktivnim misijama promatranja izbora na regionalnoj ili nacionalnih razini u svojstvu promatrača; 
T.	budući da je u nekoliko istraga otkriveno da je rusko uplitanje dovelo do kršenja ili zaobilaženja izbornih pravila, posebno postojećih odredbi o transparentnosti financiranja izborne kampanje, uz optužbe o tajnom financiranju iz trećih zemalja, posebno iz Rusije;
U.	budući da postoje pouzdani dokazi da je 2020. Peter Pelligrini, tadašnji premijer Slovačke, zatražio pomoć mađarskog premijera Viktora Orbana kako bi dobio potporu Kremlja uoči parlamentarnih izbora u Slovačkoj 2020.; budući da je to dovelo do posjeta premijera Pelligrinija Rusiji u veljači 2020., tri dana prije održavanja izbora; budući da su parlamentarni izbori iz 2023. bili meta daljnjeg ruskog uplitanja i kampanja dezinformiranja; budući da je Peter Pelligrini sada izabran za slovačkog predsjednika i da bi trebao stupiti na tu dužnost u lipnju 2024.;
V.	budući da je nakon navoda da je jedna latvijska zastupnica u Europskom parlamentu u velikoj mjeri pomagala ruskim obavještajnim službama Parlament pokrenuo vlastitu administrativnu istragu, na temelju koje je predsjednica Metsola kaznila zastupnicu, među ostalim u obliku novčane kazne u visini pet dnevnica, odnosno 1750 EUR, i zabrane obavljanja određenih uloga u kojima predstavlja Parlament do kraja ovog parlamentarnog saziva u srpnju;
W.	budući da je Posebni odbor Europskog parlamenta za vanjsko upletanje u sve demokratske procese u Europskoj uniji, uključujući dezinformiranje (INGE i ING2), razotkrio detalje napora i operacija pod vodstvom Rusije čiji je cilj infiltriranje i upletanje u europske demokracije i europske institucije te utjecanje na njih;
X.	budući da su neki klubovi zastupnika neuspješno pokušali spriječiti proširenje mandata posebnog odbora ING2 za suzbijanje svih oblika korupcije i vanjskog uplitanja u Europski parlament, zalažući se umjesto toga za istražni odbor posvećen samo aferi Katargate;
Y.	budući da je, pored toga što su zastupnici redovito meta špijunskih softvera, kao što su pokazali prošli napadi na dva zastupnika u Europskom parlamentu i jednog zaposlenika u Pododboru Parlamenta za sigurnost i obranu, došlo do porasta kibernapada i vanjskog uplitanja koji su usmjereni na rad Europskog parlamenta uoči izbora za Europski parlament;
Z.	budući da je nakon otkrića iz afere Katargate Parlament u rujnu 2023. ažurirao i znatno ojačao svoj okvir za unutarnji integritet, među ostalim temeljitom revizijom svojeg Poslovnika, Kodeksa ponašanja zastupnika u Europskom parlamentu i relevantnih odluka Predsjedništva; budući da se revidiranim Kodeksom ponašanja utvrđuje da svaki izabrani zastupnik za kojeg se utvrdi da krši pravila o transparentnosti može biti kažnjen od strane predsjednika Europskog parlamenta; 
AA.	budući da je od presudne važnosti boriti se protiv širenja dezinformacija i vanjskog uplitanja u europsku demokraciju te poduzeti daljnje mjere za zaštitu prava europskih građana na točne i pouzdane izvore vijesti te zaštititi europsko informacijsko okruženje od manipulacije koju provode autoritarni režimi; budući da su Reporteri bez granica nedavno iznijeli 12 prijedloga za novi dogovor o pravu na informiranje;
AB.	budući da je Europsko vijeće na svom sastanku održanom 17. travnja 2024. zaključilo sljedeće: „U kontekstu predstojećih europskih izbora Europsko vijeće ističe odlučnost Unije i njezinih država članica da pomno prate i ograniče sve rizike koji proizlaze iz dezinformacija, među ostalim iz upotrebe umjetne inteligencije kao i vanjske manipulacije informacijama i uplitanja u izborne procese; Europsko vijeće poziva institucije EU-a i nacionalna tijela da surađuju u tim pitanjima.”;
AC.	budući da su zastupnici u Europskom parlamentu pozvali predsjednicu Metsolu da zatraži hitnu istragu pokušaja ruskog uplitanja prije predstojećih europskih izbora; budući da dosad nije bilo odgovora;
1.	izražava zgražanje nad uvjerljivim navodima da su zastupnici u Europskom parlamentu primili novac za širenje ruske propagande i podržavanje napora koje Rusija ulaže u sustavno stvaranje mreže ovisnosti preko europskih političkih stranaka, koje zatim služe kao glasnogovornici proruske propagande;
2.	izražava ogorčenje zbog sudjelovanja zastupnika u Europskom parlamentu na proruskom medijskom portalu „Voice of Europe”, dok Rusija provodi svoju nezakonitu ratnu agresiju na Ukrajinu; ističe da većina mišljenja koja izražavaju zastupnici u Europskom parlamentu na portalu „Voice of Europe” ne predstavljaju mišljenje velike većine zastupnika u Europskom parlamentu, koji snažno osuđuju nezakonitu rusku invaziju na Ukrajinu, rusku primjenu taktike hibridnog ratovanja protiv europske demokracije i druge agresivne i antidemokratske političke odluke posljednjih godina;
3.	oštro osuđuje sve pokušaje, posebno one Ruske Federacije, da ugrozi funkcioniranje europskih demokratskih procesa i naglašava da te taktike ne smiju proći nekažnjeno; poziva političko vodstvo EU-a i njegovih država članica da se konačno, uz potrebnu hitnost i odlučnost, pozabave tim ruskim nastojanjima; ponavlja svoj poziv državama članicama da dodatno razviju i dorade pakete sankcija donesene protiv Ruske Federacije kako bi učinkovitije ograničile njezinu sposobnost da vodi svoj agresivni rat te da uklone nedostatke u provedbi mjera ograničavanja koje su trenutačno na snazi; ponavlja svoj poziv na uvođenje režima sankcija protiv počinitelja zlonamjernog vanjskog manipuliranja informacijama i upletanja;
4.	izražava zgražanje nad nedavnim vjerodostojnim izvješćima prema kojima je Petr Bystron, jedan od vodećih članova AfD-a (Klub zastupnika ID-a) i zastupnik u njemačkom Bundestagu, primio iznose u visini do 25 000 EUR za širenje proruske propagande;
5.	nadalje, izražava zabrinutost zbog nedavnog ispitivanja zastupnika AfD-a Maximiliana Kraha, koje je proveo FBI, te poziva AfD da odmah objavi svoje financijske odnose s Kremljem i otkrije svrhu i točan iznos svih plaćanja iz izvora povezanih s Kremljem; nadalje izražava duboku zabrinutost zbog uhićenja asistenta zastupnika Kraha 23. travnja 2024. nakon ozbiljnih optužbi za špijunažu za Kinu;
6.	izražava iznimnu zabrinutost zbog nedavnih izvješća, od 17. travnja 2024., o dvama navodnim ruskim špijunima s dvojnim njemačko-ruskim državljanstvom, uhićenih u Bavarskoj pod optužbom da su izviđali mete za potencijalne napade i operacije sabotaže, uključujući napade na vojne objekte; ističe veliku dozu zabrinutosti zbog opsega ruske špijunaže u Njemačkoj i drugim zemljama, kao što je Poljska, u kojoj su slične aktivnosti otkrivene u ožujku 2023. te iznova snažno apelira na odlučan odgovor na prijetnju koju predstavljaju ruski agenti koji djeluju u Njemačkoj i šire;
7.	oštro osuđuje rusku praksu instrumentalizacije nezakonitih imigranata tako što ih se prisiljava na teritorij EU-a kako bi se destabiliziralo susjedne države članice, posebno Poljsku, Litvu, Latviju i Finsku;
8.	izražava jednaku zabrinutost i zbog pritvaranja troje Nijemaca od 22. travnja 2024. zbog sumnje da su surađivali s kineskim Ministarstvom državne sigurnosti radi predaje tehnologije koja bi se mogla koristiti u vojne svrhe; ponavlja svoje prethodne pozive državama članicama na učinkovitiju borbu protiv svih elemenata špijunaže u EU-u, što također mora uključivati bolju zaštitu kritične infrastrukture kao i otvoreno i jasno suočavanje sa zemljama iz kojih špijunaža potječe; ističe da su navedena otkrića o špijunaži vjerojatno samo vrh sante leda kao i ozbiljna prijetnja našoj sigurnosti i demokraciji;
9.	oštro osuđuje alarmantno otkriće uglednih njemačkih medija iz veljače prema kojemu je zaposlenik povezan s AfD-om te zastupnikom u Njemačkom saveznom parlamentu prepoznat kao osoba za kontakt s ruskim FSB-om, što je izazvalo ozbiljnu zabrinutost zbog mogućeg stranog utjecaja u njemačkom političkom okruženju; nadalje, oštro osuđuje činjenicu da su njemačka nadležna tijela pri ulasku u Njemačku iz Rusije u više navrata presrele istog pojedinca s gotovinom u iznosu od 9 000 EUR;
10.	poziva EU i države članice da uvedu slične sankcije kao one koje je češka vlada uvela protiv portala „Voice of Europe”, kao i Viktora Medvedčuka i Artema Marčevskog; žali zbog činjenice da je „Voice of Europe” ponovno počeo s djelovanjem od 11. travnja 2024., ovog puta iz Kazahstana; poziva države članice da zajamče da se portalu „Voice of Europe” ne može pristupiti iz Europske unije; nadalje, napominje da su propusnice kojima se osoblju portala „Voice of Europe” omogućuje pristup prostorima Europskog parlamenta suspendirane;
11.	obvezuje se da će pružiti punu potporu nacionalnim vlastima u njihovim istragama postupanja dotičnih zastupnika u Europskom parlamentu; pozdravlja pokretanje istrage o slučajevima u kojima se sumnja da se rusko uplitanje u europske izbore odvijalo preko belgijskih tijela vlasti te poziva relevantne države članice da utvrde mogu li se zastupnici u Europskom parlamentu kazneno goniti u skladu sa odgovarajućim kaznenim pravom; poziva na jačanje pravosudne suradnje i suradnje tijela kaznenog progona s međunarodnim partnerima kako bi se olakšali otkrivanje, istraga i kazneni progon transnacionalnih kriminalnih aktivnosti i mreža zlonamjernih stranih aktera koji promiču koruptivne prakse usmjerene na uplitanje u europske izbore i potkopavanje demokracije u EU-u; obvezuje se da će u tu svrhu pružiti svoju punu potporu i suradnju; poziva relevantna tijela Parlamenta da učine sve što je u njihovoj moći kako bi se osiguralo pravodobno donošenje odluke o ukidanju imuniteta zastupnicima kad god odgovorna tijela zaprime takav zahtjev; poziva ta tijela da se sastanu što je prije moguće nakon konstituirajuće sjednice koja će uslijediti nakon nadolazećih europskih izbora kako bi odmah započela s potrebnim postupcima u slučaju zaprimanja takvih zahtjeva; i dalje je spreman dodatno poboljšati svoja interna etička pravila na temelju najviših standarda te svoj okvir za nadzor i odgovornost, kao i mehanizme sankcioniranja dostupne za utvrđene povrede okvira Parlamenta za integritet; poziva na to da se preporukama za reformu pravila Europskog parlamenta o transparentnosti, integritetu, odgovornosti i borbi protiv korupcije, donesenima 13. srpnja 2023. posveti najveća razina pozornosti, kao i na potpunu provedbu njegovih novih pravila o transparentnosti i integritetu, donesenih u rujnu 2023., kao i na praćenje svih njegovih internih kodeksa ponašanja i odluka koje odobrava njegovo Predsjedništvo, posebno u pogledu interakcije s trećim zemljama;
12.	pozdravlja pokretanje postupka protiv dotičnih zastupnika pred Savjetodavnim odborom za Kodeks ponašanja; obvezuje se da će u potpunosti provoditi svoj mjerodavni unutarnji okvir za sankcije i poziva da se razotkriju svi zastupnici u Europskom parlamentu ili kandidati na predstojećim europskim izborima koje su ruska vlada ili njezini pristaše podmitili ili uključili u koruptivne radnje; napominje da su navodne radnje počinjene prije nedavnog donošenja reforme okvira Parlamenta za integritet; smatra da pravila sama po sebi ne bi spriječila navodno neprihvatljivo ponašanje zastupnika u Europskom parlamentu; međutim, i dalje je spreman dodatno ocijeniti i doraditi funkcioniranje okvira Parlamenta za integritet, koji je ojačan nakon Katargatea, te sankcije koje su njime predviđene;
13.	pozdravlja poziv na hitan sastanak na razini Eurojusta koji je zatražio belgijski premijer Alexander De Croo; nadalje pozdravlja zahtjev za ispitivanje i, prema potrebi, proširenje mandata Europskog ureda za borbu protiv prijevara i Ureda europskog javnog tužitelja kako bi mogli vršiti kazneni progon u tim slučajevima; pozdravlja i dogovor koji je objavilo belgijsko predsjedništvo o osnivanju privremene radne skupine za krizne situacije kako bi se suzbili pokušaji Rusije da se upliće u predstojeće europske izbore te naglašava da u kontekstu predstojećih europskih izbora sva nacionalna tijela i tijela EU-a moraju pojačati svoje napore u borbi protiv vanjskog upletanja kako bi se osigurao puni integritet tih važnih izbora; u tom pogledu naglašava da su sloboda govora, sloboda medija i poštovanje zakona jednako važni u svim demokratskim procesima i da se ne mogu neopravdano ograničiti;
14.	ponovno ističe svoju osudu dosadašnjih slučajeva političkih partnerstava između stranaka krajnje desnice u Europi i ruskog vodstva, kao što su bankovni zajam za stranku Marine Le Pen u Francuskoj, sporazum o partnerstvu između austrijskog FPÖ-a i Putinove stranke Ujedinjena Rusija kao i brojni sastanci i kontakti među raznim izabranim zastupnicima, uključujući vodstvo njemačke stranke AfD;
15.	izražava zabrinutost zbog slučaja špijunaže u Austriji, u kojem je bivši austrijski obavještajni službenik Egisto Ott, za kojeg se tvrdi da je blisko povezan s političarem FPÖ-a Jörgom Jeneweinom, optužen za špijuniranje za Rusiju i nezakonito izvlačenje osobnih podataka iz policijskih baza podataka, uključujući prosljeđivanje podataka iz mobilnih telefona bivših visokih austrijskih dužnosnika ruskoj obavještajnoj službi; 
16.	izražava zabrinutost zbog vjerodostojnih izvješća o sve intenzivnijim ruskim pokušajima uplitanja u predstojeće izbore za bugarski nacionalni parlament, koji će se održati 9. lipnja 2024.; izražava duboku zabrinutost zbog postojanja mreže dezinformatora aktivnih na platformama društvenih medija, u tradicionalnim medijima, akademskoj zajednici, nevladinim organizacijama i političkim strankama te kontrole koju Rusija ima nad tom mrežom; izražava krajnju zabrinutost zbog brojnih nekretnina na državnom području Bugarske koje su danas u vlasništvu ruskih vlasti, od kojih su neke od strateške važnosti, i koje služe kao centri ruskog utjecaja i uplitanja u demokratske procese u zemlji;
17.	izražava ozbiljnu zabrinutost zbog niza politika i stajališta mađarske vlade, koja je pod vodstvom premijera Orbana u brojnim kritičnim prilikama zauzela proruski, kao i prokineski stav;
18.	osuđuje sudjelovanje Rusije u kampanjama dezinformiranja, kao i navodne intenzivne kontakte i broj sastanaka između agenata odgovornih za rusko uplitanje u katalonsku secesionističku skupinu; predlaže da Europski centar izvrsnosti za suzbijanje hibridnih prijetnji u Helsinkiju provede studiju; poziva nadležna pravosudna tijela da učinkovito istraže veze zastupnika u Europskom parlamentu koji su navodno povezani s Kremljom s pokušajima uplitanja Rusije u Europsku uniju i njezine države članice te pokušajima njihove destabilizacije; žali zbog svih napada na suce koji istražuju bilo koje slučajeve uplitanja;
19.	smatra da bi nedavni navodi mogli predstavljati kažnjivo ponašanje u skladu s njegovim Kodeksom ponašanja i, ako se to potvrdi, na njih se mora odgovoriti na najčvršći način; naglašava da je važno odmah provesti temeljitu unutarnju istragu kako bi se procijenili svi mogući slučajevi vanjskog upletanja Rusije i drugih zemalja u Europski parlament; ističe da su ta otkrića dio većeg obrasca ruskog uplitanja, kako je istaknuto u završnim izvješćima posebnih odbora INGE i ING2;
20.	smatra da optužbe koje se vezuju uz dotičnu zastupnicu upućuju na potrebu za poboljšanjem sigurnosne kulture u Europskom parlamentu; stoga ponavlja svoj poziv na potpunu provedbu preporuka iz svoje Rezolucije od 13. srpnja 2023. o preporukama za reformu pravila Europskog parlamenta o transparentnosti, integritetu, odgovornosti i borbi protiv korupcije, uključujući obvezno sigurnosno osposobljavanje za zastupnike i osoblje, odgovarajuće sigurnosne provjere i pojačanu provjeru osoblja, posebno onih koji prisustvuju sastancima zatvorenima za javnost; ističe da mnogi nacionalni parlamenti i međunarodne organizacije imaju legitimne sustave koji dobro funkcioniraju u tom području te poziva na procjenu najboljih praksi;
21.	poziva Parlament da uvede obvezno, učinkovito i redovito osposobljavanje o sigurnosti, uplitanju, etičkim standardima, sukladnosti i integritetu za sve zastupnike u Europskom parlamentu i članove njihovih ureda te za cjelokupno osoblje Parlamenta, kako bi se podigla razina svijesti o tome da su potencijalne mete stranih državnih i nedržavnih aktera; poziva službe Parlamenta da uspostave učinkovite sustave praćenja i nadzora za otkrivanje vanjskog uplitanja, poštujući pritom slobodu mandata zastupnika u Europskom parlamentu; 
22.	podsjeća da je vanjsko uplitanje sustavna prijetnja koju je potrebno odlučno suzbiti; nadalje podsjeća da, iako je Rusija i dalje glavno izvorište vanjskog uplitanja i dezinformacija u Europskoj uniji, takve kampanje provode i druge zemlje; naglašava da odgovor EU-a na te prijetnje može biti učinkovit samo ako se temelji na transverzalnom, holističkom i dugoročnom političkom pristupu koji zajednički provode i EU i njegove države članice; i dalje je odlučan postići rezultate u svojoj borbi protiv vanjskog upletanja u EU u nadolazećim godinama, među ostalim putem posebnog parlamentarnog tijela; naglašava da su oprez i zaštita od vanjskog uplitanja osobito potrebni uoči europskih izbora koji će se održati ove godine;
23.	ističe ključno zakonodavstvo o slobodi medija i digitalnim pravima koje je Europska unija donijela posljednjih godina, kao što su Europski akt o slobodi medija, Akt o umjetnoj inteligenciji ili Akt o digitalnim uslugama; ističe, međutim, da su potrebne daljnje mjere kako bi se zaustavilo širenje zlonamjernih dezinformacija na internetu i zaštitilo pravo europskih građana na pouzdane vijesti;
24.	pozdravlja donošenje zakonodavnog paketa o sprečavanju pranja novca i borbi protiv financiranja terorizma, koji uključuje nova pravila na razini EU-a usmjerena na rješavanje rizika od pranja novca povezanog s politički izloženim osobama;
25.	poziva ESVD i Komisiju da u predstojeći 14. paket sankcija uključe nove medijske kuće s potporom Kremlja i druge radiodifuzijske i medijske organizacije i pojedince odgovorne za propagandu i kampanje dezinformiranja u EU-u;
26.	ističe ključnu ulogu istraživačkog novinarstva u otkrivanju pokušaja vanjskog upletanja i prikrivenih aktivnosti; ponavlja svoj poziv institucijama EU-a i državama članicama da osiguraju dostatno i održivo financiranje istraživačkog novinarstva; oštro osuđuje opsežnu kampanju dezinformiranja koju je u siječnju otkrilo njemačko Ministarstvo vanjskih poslova i koju je Rusija navodno organizirala na platformi X (bivši Twitter) s namjerom manipuliranja javnim mnijenjem;
27.	snažno osuđuje aktualne ruske napore da zloupotrijebi i krivotvori povijesno prisjećanje na najtragičnija europska razdoblja, kao što je teror nacističkog režima, kako bi pokušala opravdati svoju trenutačnu brutalnu, nezakonitu i nehumanu agresiju i svoju ekspanzionističku politiku, kao i pokušaje sustavnog širenja lažnih povijesnih narativa;
28.	ustraje na tome da je potrebno učiniti više kako bi se zaštitilo europsko informacijsko okruženje i pravo građana EU-a na pristup pouzdanim informacijama; podsjeća da je, kako je navedeno u prethodnim izvješćima Parlamenta, potrebno uspostaviti „zrcalne klauzule” prema kojima bi otvorenost europskog informacijskog prostora prema trećim zemljama bila proporcionalna pristupu koji europske medijske kuće imaju u tim zemljama; ističe da mediji koje rade za neprijateljske i autoritarne režime ne bi trebali imati pristup prostorima Europskog parlamenta; ustraje na tome da se označivanje sadržaja na platformama ne bi trebalo svoditi na prepoznavanje uvjerljivih krivotvorenih sadržaja, već bi trebalo uspostaviti pozitivno označivanje s pomoću posebno osmišljenih medijskih alata, kao što je inicijativa Journalism Trust; u tom kontekstu izražava svoju opću potporu novom dogovoru o pravu na informiranje koji su predložili Reporteri bez granica;
29.	smatra da treba uložiti dodatne napore kako bi se na odgovarajući način zaštitila europska demokracija te odlučno poziva nacionalna tijela da u potpunosti informiraju građane država članica uključenih u slučaj „Voice of Europe”; 
30.	napominje da je krajnji cilj svih primjera ruskog uplitanja potkopati, podijeliti i oslabiti EU i erodirati potporu Ukrajini; naglašava da hibridne taktike Ruske Federacije ne pridonose ostvarenju ruske političke agende unutar EU-a, već, naprotiv, daju dodatni zamah nepokolebljivoj potpori EU-a Ukrajini u njezinoj obrani od nezakonitog okupatora;
31.	ističe da je ruska ratna agresija na Ukrajinu razotkrila goleme razmjere inozemnih manipulacija informacijama u EU-u i njegovu neposrednom susjedstvu, to jest zemljama zapadnog Balkana i Istočnog partnerstva; poziva EU i zemlje u njegovu susjedstvu da pojačaju suradnju u području borbe protiv dezinformacija i hibridnih prijetnji i kibernetičke sigurnosti; 
32.	poziva Europsku uniju da bude oprezna u pogledu pokušaja bilo koje treće zemlje, uključujući Rusiju, da neprimjereno utječe na njezine demokratske procese; upozorava Rusku Federaciju da hibridne kampanje dezinformiranja, kibernetički napadi i operacije širenja utjecaja već predstavljaju ozbiljne napade na europsku demokraciju i da bi svako fizičko djelovanje na europskom tlu predstavljalo dramatičnu eskalaciju; poziva države članice da razotkriju i istraže ruske pokušaje sabotaže kritične infrastrukture; naglašava potrebu za jačanjem zaštitnih mjera kako bi se zaštitila izborna infrastruktura, koja je posebno osjetljiva na fizičke napade i kibernetičke napade prije i tijekom izbora; 
33.	podsjeća da su ruski akteri, čak i kada su izvori političkog financiranja zakonski ograničeni, pronašli načine da ih zaobiđu i ponude potporu svojim saveznicima; posebno podsjeća na dokaze o zajmovima u stranim bankama (kao što je bio slučaj francuske Nacionalne fronte 2016.), kupoprodajnim i komercijalnim ugovorima (kao što su navodi o kojima su izvještavali Der Spiegel i Süddeutsche Zeitung 17. svibnja 2019. o austrijskoj stranci FPÖ i oni o kojima su izvještavali Buzzfeed i L’Espresso 10. srpnja 2019. o stranci Lega per Salvini Premier u Italiji) i omogućavanju financijskih aktivnosti (o čemu je izvještavao britanski tisak u vezi s kampanjom Leave.eu);
34.	osuđuje činjenicu da su kampanje stranog uplitanja često usmjerene protiv određenih manjina i ranjivih skupina te napominje da ciljanje tih manjina služi široj svrsi potkopavanja privlačnosti demokratskih i ravnopravnih društava;
35.	nalaže svojoj predsjednici da ovu Rezoluciju proslijedi Vijeću, Komisiji	i potpredsjedniku Komisije / Visokom predstavniku Unije za vanjske poslove i sigurnosnu politiku.

